Document ID: 31976R0822

Komisijas Regula (EEK) Nr. 822/76
(1976. gada 7. aprīlis)
par nosacījumiem un kārtību zīdtārpiņu audzētāju ražotāju grupu atzīšanai
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1976. gada 25. marta Regulu (EEK) Nr. 707/76 par zīdtārpiņu audzētāju ražotāju grupu atzīšanu [1] un jo īpaši tā 3. pantu,
tā kā Regulas (EEK) Nr. 707/76 2. pants paredz atzīt tādas ražotāju grupas, kas nodrošina pierādījumus par saimniecisko darbību attiecīgā līmenī; tā kā šis nosacījums būtu jādefinē sīkāk un jādod iespējamās atkāpes reģionos ar zemu ražošanas līmeni;
tā kā ir jāpaplašina noteikumi attiecībā uz kārtību, kā piešķirama un atsaucama atzīšana, norādot, kāda specifiska informācija ir jānodrošina, iesniedzot pieteikumu;
tā kā dalībvalstu un ieinteresēto pušu informēšanai katra gada sākumā būtu jāpublicē to grupu saraksts, kuras iepriekšējā gadā ir ieguvušas atzīšanu un kurām šajā pašā laika posmā atzīšana ir atsaukta;
tā kā šajā regulā paredzētie pasākumi ir saskaņā ar Linu un kaņepju pārvaldības komitejas atzinumu,
IR PIEŅĒMUSI ŠO REGULU.
1. pants
1. Lai piešķirtu atzīšanu, grupā ir jābūt vismaz 500 ražotājiem, kas izmanto vai apņemas izmantot vismaz 2500 kastītes tajā ražošanas gadā, kad atzīšana ir piešķirta.
2. Tomēr saskaņā ar Padomes 1970. gada 29. jūnija Regulu (EEK) Nr. 1308/70 par linu un kaņepju tirgus kopīgo organizāciju [2], kurā jaunākie grozījumi izdarīti ar Regulu (EEK)Nr. 814/76 [3], dalībvalstij pēc tās lūguma var dot tiesības zemas ražošanas reģionā piešķirt atzīšanu grupai, kura neatbilst 1. punktā minētajiem nosacījumiem.
2. pants
Jebkuram iesniegumam par atzīšanas piešķiršanu pievieno šādus dokumentus un informāciju:
a) statūtus;
b) to personu vārdus, kurām ir atļauts rīkoties grupas vārdā;
c) darbību sarakstu, kas pamato iesniegumu par atzīšanu;
d) pierādījumus par 1. panta noteikumu izpildi;
e) noteikumus, kas pieņemti saskaņā ar Regulas (EEK) Nr. 707/76 1. panta b) apakšpunkta otro daļu, un īpaši tos, kas attiecas uz kokonu žāvēšanu.
3. pants
1. Dalībvalstis lemj par atzīšanas iesniegumiem divu mēnešu laikā pēc to saņemšanas.
2. Grupas atzīšanu atsauc, ja atzīšanai minētie nosacījumi vairs nav ievēroti vai ja šādas atzīšanas pamatā ir nepareiza informācija. Atzīšanu atsauc ar atpakaļejošu darbību, ja atzīšana iegūta vai izmantota krāpnieciskā veidā.
3. Dalībvalstis veic pastāvīgu uzraudzību, lai nodrošinātu, ka atzītās grupas ievēro atzīšanas nosacījumus.
4. pants
1. Ja dalībvalsts grupai piešķir, noraida vai atsauc atzīšanu, tā par to divu mēnešu laikā informē Komisiju un, ja iesniegums atzīšanas piešķiršanai ir noraidīts vai atzīšana ir atsaukta, norāda iemeslus.
2. Katra gada sākumā Komisija Eiropas Kopienu Oficiālajā Vēstnesī publicē to ražotāju grupu sarakstu, kas ir atzītas iepriekšējā gadā, un to grupu sarakstu, kurām tajā pašā laika posmā atzīšana ir atsaukta.
5. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1976. gada 7. aprīlī

Labels: 10
6